Radionica kreativnoga pisanja

U sklopu ovogodišnje *Galovićeve jeseni* održana je 20. listopada u našoj školi radionica kreativnoga pisanja. Održana je pod vodstvom književnika Kristiana Novaka, autora poznatog romana ''Črna mati zemla''. Radionica je bila namijenjena literarno nadarenim učenicima koprivničkih škola. Učenici su mogli naučiti kako odrediti radnju (kada i gdje se radnja događa, koji je zaplet, vrhunac, razrješenje; ima li u razrješenju pobjede, poraza ili nečeg trećeg), likove (odrediti glavni lik, opisati gdje živi i što radi, koje se promjene u životu lika događaju i zašto se lik mijenja – psihički ili fizički) i kako odmah na početku priče (knjige) zainteresirati čitatelja radnjom i opisima. Moglo se naučiti kako uvesti emocije u priču i kako ih prenijeti na čitatelja.

Na radionici kreativnog pisanja učenici su dobili nekoliko pismenih zadataka. Morali su odabrati neku od ponuđenih tema i pisati na način da, ne odvajajući olovku od papira, bez razmišljanja, na papir prenesu svoje trenutačne misli i stavove o ponuđenoj temi. Drugi je zadatak bio da učenici sami moraju osmisliti temu (fabulu) i lik, napisati gdje se lik nalazi i koji se zaplet (problem) u životu lika pojavljuje. Nakon što su početci priča bili završeni, učenici su osmišljavali nastavak tuđe priče. Najbitnije što su učenici mogli naučiti bilo je to da nijedna tema nije loša i da je osobno iskustvo najdragocjenije te da pripovijedanje pripada svima.

''Jedino ja znam ispričati svoju priču. Ako to ne učinim, nitko je drugi neće ispričati umjesto mene.''

Karla Medenjak, 2. c